Brian Olsen starter sin computer op og finder den lægelige vurdering frem, som erklærer ham uarbejdsdygtig. Han læser op: -	Har svært ved at bruge hænder og arme på grund af smerter på grund af smerter i skuldrene og albuerne. Sådan lyder en lille passage. På trods af, at han altså har lægens ord for, at hans krop er for nedslidt til at varetage et fysisk arbejde, så har han fået afslag på sin ansøgning om seniorpension. -	Det er skuffende, fordi jeg har gjort det, der er blevet forventet af mig fra samfundets side. Derfor ville det være rart, hvis det også gik den anden vej nu, siger han. For få sygedage For at kunne klare sit murerarbejde har Brian Olsen ofte taget smertestillende medicin i stedet for at sygemelde sig. Afgørelsen fra seniorpensionsenheden lægger netop vægt på, at han har for få sygedage – og det er forkert, mener formand for 3F i Aalborg, Allan Busk. -	Det er for galt, at man afgør en mands arbejdsevne på hvor mange sygedage han har haft, lyder det. Han fortæller, at de hos 3F Aalborg oplever, at flere medlemmer får afslag på seniorpension end tidligere. -	Det folk fik pensionen på for et halvt år siden, det kan de ikke nu. Vil spørge ”i systemet” Også formand for beskæftigelsesudvalget i folketinget, Bjarne Laustsen (S), undrer sig over, at antallet af sygedage er et kriterie. -	Jeg vil spørge systemet efter, om der er sket noget med kriterierne – for det er ikke noget, vi politikere har haft med at gøre, siger han. I Tolstrup afventer Brian Olsen afgørelsen fra ankestyrelsens beskæftigelsesudvalg. -	Hvis der er fødselsdag eller andre sociale arrangementer, har jeg mest lyst til at droppe det. Det er lidt tragisk efterhånden, men det er virkeligheden, siger han.

Referat:
Brian Olsen fra Tolstrup i Vesthimmerland lider af gigt og en nedslidt krop efter mange år som murer - på trods af lægens ord for, at han er uarbejdsdygtig, så har han fået afslag på sin ansøgning om seniorpension.